b'\n_START_ARTICLE_\nAlternatyvios investicijos\n_START_PARAGRAPH_\nAlternatyvios investicijos \xe2\x80\x93 kitos nei klasikin\xc4\x97s akcij\xc5\xb3 ir obligacij\xc5\xb3 investicijos. Alternatyvios investicijos d\xc4\x97l savo brangumo, investicij\xc5\xb3 masto ir \xc5\xbeini\xc5\xb3 reikalavimo tradici\xc5\xa1kai yra pasiekiamos tik instituciniams investuotojams. \xc5\xa0i\xc5\xb3 investicij\xc5\xb3 rizika yra didel\xc4\x97, nes investavimo rezultatai gali stipriai nukrypti nuo kapitalo rink\xc5\xb3 tendencij\xc5\xb3._NEWLINE_Prie alternatyvi\xc5\xb3 investicij\xc5\xb3 priskiriamos investicijos \xc4\xaf nekilnojam\xc4\x85j\xc4\xaf turt\xc4\x85, pramoninius ir tauriuosius metalus, \xc5\xbeem\xc4\x97s \xc5\xabkio produktus, u\xc5\xbesienio valiutas, strukt\xc5\xabrizuotus finansinius produktus, i\xc5\xa1vestines finansines priemones, privat\xc5\xb3 kapital\xc4\x85, emocin\xc4\xaf turt\xc4\x85 bei labai specifini\xc5\xb3 strategij\xc5\xb3 investicijos. Investavimo strategijos gali b\xc5\xabti \xc4\xafvairios \xe2\x80\x93 nuo investavimo prie\xc5\xa1inga rinkos jud\xc4\x97jimui kryptimi (angl. short selling; vertybini\xc5\xb3 popieri\xc5\xb3 pardavimas skolon) iki aktyvaus vertybini\xc5\xb3 popieri\xc5\xb3 kain\xc5\xb3 svyravim\xc5\xb3 panaudojimo (angl. high-frequency trading).\n_START_SECTION_\nAlternatyvi\xc5\xb3 investicini\xc5\xb3 produkt\xc5\xb3 sektorius\n_START_PARAGRAPH_\nAlternatyvi\xc5\xb3 investicini\xc5\xb3 produkt\xc5\xb3 sektori\xc5\xb3 sudaro nekilnojamojo turto, bir\xc5\xbeoje prekiaujami, apribotos rizikos ir privataus kapitalo fondai._NEWLINE_\xc5\xa0is sektorius teikia turto valdytojams didesni\xc5\xb3 diversifikavimo galimybi\xc5\xb3, \xc5\xbeada didesn\xc4\xaf peln\xc4\x85 investuotojams ir apskritai gali padidinti bendr\xc4\x85 rinkos likvidum\xc4\x85. Ta\xc4\x8diau alternatyvios investavimo strategijos yra sud\xc4\x97tingesn\xc4\x97s, o j\xc5\xb3 rizikos lygis yra didesnis, nei \xc4\xafprast\xc5\xb3 investavimo priemoni\xc5\xb3._NEWLINE_Dalyvavimas privataus kapitalo fonduose (angl. private equity funds) reikalauja ilgalaikio \xc4\xafsipareigojimo skirti investicijas fondui ir aktyvaus dalyvavimo j\xc5\xb3 valdyme. Ta\xc4\x8diau privataus kapitalo fondai susiduria su papildomais sunkumais d\xc4\x97l mokes\xc4\x8di\xc5\xb3, o daugelis toki\xc5\xb3 fond\xc5\xb3 strukt\xc5\xabr\xc5\xb3 n\xc4\x97ra savitarpi\xc5\xa1kai valstybi\xc5\xb3 nari\xc5\xb3 pripa\xc5\xbe\xc4\xafstamos. Apribotos rizikos fondai (angl. hedge funds) naudoja \xc4\xafvairias investavimo strategijas ir priemones, j\xc5\xb3 nevar\xc5\xbeo teisin\xc4\x97 veiklos reglamentacija, b\xc5\xabdinga \xc4\xafprastiniams investiciniams fondams._NEWLINE_Nacionalini\xc5\xb3 teis\xc4\x97s akt\xc5\xb3 skirtumai kelia reguliavimo sistemos fragmentacijos pavoj\xc5\xb3, o tai gali kliudyti \xc5\xa1ios r\xc5\xab\xc5\xa1ies verslo \xc4\xafmoni\xc5\xb3 vystymuisi. \xc5\xa0iam sektoriui ple\xc4\x8diantis, ypa\xc4\x8d jei Europos ma\xc5\xbemeniniams investuotojams taps labiau prieinami alternatyv\xc5\xabs investavimo produktai, bus vis didesnis nuoseklios ir ai\xc5\xa1kios strategijos d\xc4\x97l \xc5\xa1io sektoriaus Europos lygmeniu poreikis.'